Brandon Hammond se ­triomfantlike terugkeer - Byvoegsels - Republikein
Monday, January 11th, 16:44:50
Brandon Hammond se ­triomfantlike terugkeer
Brandon Hammond, 'n bekende in plaaslike musiekkringe, maak eersdaags weer opslae met sy dubbele aanlyn vrystelling van twee splinternuwe enkelsnitte! Beide liedjies is instrumentale kitaarvertonings, waarvan die eerste 'n eie komposisie in 'n Kaapse jazz-styl is. Die tweede snit is 'n moderne verwerking van 'n gewilde kerkgesang, "Nooit is hy verlate wat op God vertrou". Die liedjies sal reeds teen middel-Desember op iTunes sowel as ander digitale platforms beskikbaar wees. Beide snitte, wat tydens 'n baie moeilike seisoen in sy lewe opgeneem is, vorm deel van 'n groter album wat in 2021 vrygestel word. Die komende album getiteld Sterkind word opgedra aan sy nasate sowel as al die kinders van Namibië.
Twee van die kunstenaar se vorige albums Still A Great God (sy debuutalbum) en Feliz Navidad ('n Kersalbum met sy dogter Zavia as medekunstenaar en seun Angelo as klankingenieur) is ook aanlyn op dieselfde platforms beskikbaar. Brandon was in 1997 'n dubbele naaswenner in die NBC Musiekmakers-kompetisie. Afgesien van sy voorliefde vir die kitaar is hy ook 'n passievolle skrywer en het onlangs sy eerste Engelse boek Open Secrets bekend gestel wat ook in die nasionale biblioteek beskikbaar is. Sy volgende boek Lesse in bemagtigende ouerskap beroep ons tot verantwoordelike en Bybelse ouerskap.